Afrikaans in die werkplek – StudentePlein
Bydraesby Kristan Kraak
Afrikaans in die werkplek
Meertaligheid in die werkplek hou 'n oorvloed van voordele in ten opsigte van kommunikasie met kliënte, netwerke bou en op die langtermyn beter lojaliteit kweek. Dit kan 'n deurslaggewende faktor vir groot besighede wees om daardie maandelikse miljoen te behaal.
Ek kan uit persoonlike ervaring getuig: In 2020 het ek as 'n skakelbordoperateur vir die land se grootste privaat huisware maatskappy in een van hul takke in die noordelike voorstede gewerk. Keer op keer was dit 'n riem onder die hart as 'n kliënt sou inbel en vra: "May I speak Afrikaans?" en 'n mens kon hulle verligting aanvoel as jy antwoord: "Natuurlik mag u."
Ek herroep 'n oomblik toe 'n kliënt by my staan, besig met 'n video-oproep aan 'n familielid waar sy Duits gepraat het. Sy het omtrent 'n uur langer in die winkel vertoef en meer spandeer as wat sy aanvanklik beplan het na 'n eenvoudige: "Kom u van Duitsland?" in Duits, natuurlik. 'n Mens kan 'n beter verstandhouding opbou as jy met iemand in hul moedertaal kommunikeer. Ek was toe een van slegs vier persoonellede in 'n tak van 60 wat met Afrikaanssprekende kliënte kon kommunikeer. Besighede kan soveel meer mense en doelwitte bereik indien meertaligheid in die werkplek aangemoedig word.
Instellings soos die Universiteit Stellenbosch kan híérdie onvervangbare individue vir die korporatiewe wêreld kweek as hulle doodeenvoudig hul taalbeleid "wat alewig sy vel vergiet" sou nakom en toepas. Daar is 'n magdom voordele aan só 'n meertalige instelling verbonde.
As individue van al 11 amptelike tale hul onderrigtaal kon kies, sou dit moontlik 'n groot rol speel om die werkloosheidsyfer in die land te demp. Dit is ook glad nie 'n onrealistiese doelwit nie. Eers dan sal ons die Grondwet behoorlik nakom – wanneer daar praktiese en positiewe stappe geneem word om ons inheemse tale te ontwikkel en hul sprekers te bemagtig.
Meertaligheid bou konneksies en skep 'n persoonlike ervaring in die werkplek wat 'n mens vir niks kan verruil nie.